  Анжелика Тихонова корреспондент 8-тӥ шуркынмонысен Удмуртиын коронавирус инфекци вӧлмонэз алон понна кутэм сюбегатонъёсы воштӥськонъёс пыртозы. Со сярысь мерлыко вотэсъёсысь бамъёсаз элькунлэн тӧроез Александр Бречалов ивортӥз. Висёнъя туннэ югдур но вакцинацие пыриськисьёслэн лыдзы йылон али ужась сюбегатонъёсы воштонъёс пыртыны луонлык сёто Александр Бречалов, Удмуртилэн тӧроез8-тӥ шуркынмонысен ужалозы: вузкарон центръёс, калыкез сюдон интыос (сюбегатонъёстэк), музейёс но лыдӟетъюртъёс. Но отчы вакцинациез ортчем, прививка пуктыны эмиос лэзьымтэ сярысь ужкагазъёсын яке берло 72 ар ӵоже лэсьтэм ПЦР-тестлы йылпумъянъёсын адямиос гинэ пырыны быгатозы; нылпи садъёс, школаос, шор ёзо но вылӥ ӧнер дышетсконниос дышем сямен ужало, санитарной куронъёсты чакласа. 15-тӥ шуркынмонозь ужзы дугдытэмын: липет улын, павильонъёсын ужась ярмаркаослэн; театръёслэн, кинотеатръёслэн, концерт залъёслэн, нылпиослы шудон интыослэн (со пӧлын сиськонниосын но вузкаронниосын); вузкарон центръёсысь нимаз пыронтэк сиськонниос. Висёнъя югдур умойгес луиз но вакцинаци ӧз кулэсмы ке, 15-тӥ шуркынмонысен ужзэс азьланьтозы: театръёс, кинотеатръёс, концерт залъёс, нылпиослы шудон комнатаос но шулдыръяськон центръёс, ватсаса тодон-валан сётон огазеяськонъёс, спорт огазеяськонъёс, соос пӧлын спорт школаос но. Отчы вакцинациез ортчемзы, прививка пуктыны эмиос лэзьымтэ сярысь ужкагазъёсын яке берло 72 ар ӵоже лэсьтэм ПЦР-тестлы йылпумъянъёсын адямиос гинэ пырыны быгатозы. Нылпиос ватсаса тодон-валан сётон, лулчеберет, спорт ужъюртъёсы ветлыны быгатозы, келясса мынӥсь анай-атайёссылэн вылӥ верам ужкагазъёссы вань ке. Интыысь аскивалтон ёзэсъёс ас муниципал кылдытэтъёсазы оперативной штабъёслэн ӵектонъёссыя сюбегатонъёс пыртаны быгато.  Тегъёс: Тазалык Ижкар Удмуртия коронавирус сюбегатонъёс  